**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2025. január 30-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adja az időközben bekövetkezett jogszabályváltozásokról és az osztály munkájáról:

2025. január 1. napján hatályba lépett a pedagógus-továbbképzés rendszeréről szóló 419/2024. (XII. 23.) Korm. rendelet, amely a korábbi, 277/1997. (XII.22.) Korm.rendeletet hatályon kívül helyezte. Az új rendszerben a tartalmi megújító képzések díjmentesek, ezért jogszabály már nem tartalmazza a pedagógus-továbbképzési intézményi program fenntartói jóváhagyását, a fenntartónak csupán ellenőrzési jogosultsága van a pedagógus-továbbképzési intézményi programba felvett pedagógusok pedagógus-továbbképzési kötelezettségeinek teljesítésével kapcsolatban.

Az egyes előadó-művészeti szervezetek finanszírozásával összefüggő feladatokról szóló 1426/2024. (XII.23.) Korm. határozatban a Kormány egyetértett az előadó-művészeti szervezetek finanszírozásának új alapelveivel és az önkormányzati fenntartású színházak közös működtetésével. A Kormány felhívta a kultúráért és innovációért felelős minisztert, hogy

* a közös működtetés rendszerének fenntartása érdekében a Színházak folyamatos működésének biztosítása céljából gondoskodjon − változatlan feltételekkel − az érintett önkormányzatokkal lejáró megállapodások időbeli hatályának 2025. március 31-ig történő meghosszabbításáról,
* kezdje meg a szükséges egyeztetéseket az illetékes polgármesterekkel és készítse elő a vidéki önkormányzatokkal a 2025–2029 időszakra vonatkozó megállapodásokat,
* készítsen előterjesztést a közös működtetés és megállapodások jóváhagyása céljából,
* a végrehajtás érdekében a 2025. március 31-ig terjedő időszakra adjon ki támogatói okiratot.

Hatályba lépett az ingatlan-nyilvántartási tárgyú kormányrendeletek módosításáról szóló 483/2024. (XII.31.) Korm. rendelet. Az ingatlan-nyilvántartásról szóló 2021. évi C. törvény előírásainak megfelelően 2025. január 15-én megkezdődött az elektronikus ingatlan-nyilvántartás bevezetése. Az E-ING projekt keretében elkészült új informatikai rendszer bekapcsolása ütemezetten történik, így az elektronikus ügyintézésre történő teljes átállás is ennek megfelelően több lépcsőben valósul meg. A bevezetés átmeneti időszakában a megszokott eljárásrenddel, továbbra is papír alapon nyújthatjuk be a kérelmeket. Szombathely Megyei Jogú Város Polgármesteri Hivatalánál az érintett kamarai jogtanácsosok – felkészülve az átmeneti időszak utáni elektronikus ügyintézésre - az elektronikus ingatlan-nyilvántartás használatával kapcsolatos képzéseket elvégezték, a vizsgát letették és a Szombathelyi Ügyvédi Kamaránál történő regisztrációjuk is folyamatban van.

2025. január 15. napján hatályba lépett a földügyi tárgyú kormányrendeletek módosításáról szóló 481/2024. (XII. 31.) Korm. rendelet, amely többek között módosította az elővásárlási és előhaszonbérleti jog gyakorlása érdekében az adás-vételi és a haszonbérleti szerződés hirdetményi úton történő közlésére vonatkozó eljárási szabályokról szóló 474/2013. (XII. 12.) Korm. rendeletet is.

2025. január 1. napján hatályba lépett a reklám és a reklámeszköz elhelyezésének szabályairól szóló 476/2024. (XII. 31.) Korm. rendelet, amely a reklám és reklámeszközök elhelyezésének részletes szabályait tartalmazza. A Korm. rendelet rögzíti, hogy néhány kivételtől eltekintve közterületre és közterületről látható magánterületre kizárólag utcabútor, digitális billboard, citylight, hirdetőoszlop, építési reklámháló, reklámháló, valamint tetőreklám telepíthető.  A rendelet hatálybalépése és 2026. október 1-je közötti időszakban új reklámeszköz – az utasváróhoz tartozó reklámeszköz, a 2. § (2) bekezdése szerinti területen elhelyezett reklámeszköz, valamint a hirdetőoszlop kivételével – nem telepíthető és arra tudomásulvétel iránti kérelem nem nyújtható be. A fenti jogszabály és a magyar építészetről szóló 2023. évi C. törvény alapján folyamatban van a településkép védelméről szóló 26/2017. (XII.20.) önkormányzati rendelet rendelkezéseinek felülvizsgálata.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2024. december 1. - 2024. december 20. közötti időszakban 116 db szerződés jogi kontrolljára került sor.

Az iroda gondoskodik a Közgyűlésen elfogadott normatív határozatok és megalkotott önkormányzati rendeletek kihirdetéséről.

A 2024. december 19. napján tartott Közgyűlésen elfogadott normatív határozatok 2024. december 19. napján kihirdetésre kerültek.

A 2024. december 19-i Közgyűlésen megalkotott önkormányzati rendeletek közül december 20. napján kihirdetésre kerültek az alábbiak:

* az önkormányzat 2025. évi átmeneti gazdálkodásáról szóló 27/2024. (XII. 20.) önkormányzati rendelet,
* a helyi építészeti tervtanácsról szóló 28/2024. (XII. 20.) önkormányzati rendelet.

A 2024. december 19-i ülésen elfogadott határozatok, a közgyűlés jegyzőkönyve, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései megküldésre kerültek a Vas Vármegyei Kormányhivatalnak, illetve a közgyűlésen elfogadott határozatok és a nyilvános ülés jegyzőkönyve kihirdetésre és a honlapra feltöltésre kerültek.

A polgármesterre átruházott hatáskörben hozott nem hatósági döntések száma: 136 db

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2024. december 1. – 2024. december 31. közti időszakra vonatkozó iktatókönyvek szerinti hivatali statisztikát:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2024.12.01. - 2024.12.31.** |
| **Főszám** | **Alszám** |
| **A) PÉNZÜGYEK** | **4404** | **462** |
| A.1. Adóigazgatási ügyek | 4404 | 462 |
| **B) EGÉSZSÉGÜGYI IGAZGATÁS** | **0** | **19** |
| **C) SZOCIÁLIS IGAZGATÁS** | **159** | **1436** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **74** | **535** |
| E.1. Környezet- és természetvédelem | 22 | 33 |
| E.2. Építésügyek, településrendezés, területrendezés | 20 | 222 |
| E.3 Építésügy |  |  |
| E.4 Kommunális ügyek | 32 | 280 |
| **F) KÖZLEKEDÉS ÉS HÍRKÖZLÉSI IGAZGATÁS** | **67** | **464** |
| **G) VÍZÜGYI IGAZGATÁS** | **0** | **11** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **348** | **1707** |
| H.1. Anyakönyvi és állampolgársági ügyek | 153 | 369 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 35 |
| H.3. A Választásokkal kapcsolatos ügyek | 4 | 1 |
| H.4. Rendőrségi ügyek |  |  |
| H.7. Igazságügyi igazgatás | 5 | 15 |
| H.8. Egyéb igazgatási ügyek | 185 | 1264 |
| **I) LAKÁSÜGYEK** | **32** | **618** |
| **J) GYERMEKVÉDELMI ÉS GYÁMÜGYI IGAZGATÁS** | **9** | **78** |
| **K) IPARI IGAZGATÁS** | **2** | **18** |
| **L) KERESKEDELMI IGAZGATÁS, TURISZTIKA** | **51** | **264** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **10** | **283** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **5** | **56** |
| **R) SPORTÜGYEK** | **0** | **3** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **110** | **2276** |
| U.1. Képviselő-testület iratai | 0 | 84 |
| U.2. Kisebbségi önkormányzat iratai |  |  |
| U.3. Szervezet, működés | 60 | 741 |
| U.4. Iratkezelés, ügyvitel | 2 | 29 |
| U.5. Személyzeti, bér- és munkaügyek | 5 | 267 |
| U.6. Pénz- és vagyonkezelés | 43 | 1110 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **0** | **6** |
| X.1. Honvédelmi igazgatás | 0 | 1 |
| X.2. Polgári védelmi, katasztrófavédelmi igazgatás | 0 | 5 |
| **IKTATOTT ÜGYIRATOK SZÁMA ÖSSZESEN:** | **5271** | **8236** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával, illetményváltozásával kapcsolatos adminisztrációt, a polgármester és a jegyző munkáltatói jogkörébe tartozó intézkedések végrehajtását.

Az Iroda elvégezte a Szova NZrt. részéről az önkormányzati bérlakások bérleménykezelésével foglalkozó személyi állomány átvételével és az újonnan felvételre kerülő dolgozókkal kapcsolatos személyi iratok elkészítését, foglalkozás-egészségügyi orvosi vizsgálatra való beutalást és a vagyonnyilatkozat-tételi kötelezettség teljesítésének ellenőrzését.

2025. január hónapban az Iroda ellátja a 2024. évi adóbevallás elkészítéséhez szükséges M30-as nyomtatvány kiküldésével, valamint a 2025. évi adókedvezmények igénybevételével, továbbá a 2025. évi szabadságok megállapításához szükséges nyilatkozatok begyűjtésével és feldolgozásával kapcsolatos feladatokat. Ellátja továbbá a Hivatal köztisztviselőinek 2024. évi teljesítményértékelésével, minősítésével és 2025. I. félévi követelményeinek kiírásával kapcsolatos adminisztratív feladatokat.

Fentieken túl az Iroda folyamatosan végzi a Hivatal 2025. évi költségvetésével kapcsolatos pénzügyi tervezési és egyeztetési, valamint a havi bérszámfejtéshez szükséges adminisztratív feladatokat.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2024. december 4-től 2025. január 15-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 19 |
| Adósságkezelés | 0 |
| Átmeneti támogatás | 312 |
| Krízis támogatás | 279 |
| Rendszeres gyógyszertámogatás | 24 |
| Temetési segély | 1 |
| Fűtési támogatás | 25 |
| Rendszeres gyermekvédelmi támogatás | 24 |
| Hátrányos helyzet megállapítása | 14 |
| Önkormányzati lakásban lakók lakbértámogatása | 51 |
| Nem önkormányzati lakásban lakók bérleti díj támogatása | 96 |
| Piaci vásárlási utalvány | 73 |
| Szén-monoxid érzékelő vásárlásához nyújtott támogatás | 38 |
| Közlekedési támogatás | 40 |
| Személyi térítési díj mérséklése | 4 |
| Speciális diétához támogatás | 0 |
| **Összesen** | **1000** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság a 2024. decemberi ülésén 8 család részére a lakáshasználatuk meghosszabbításáról döntött, 7 család részére rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

Közösségi Bérlakás Rendszerben nyilvántartott ingatlanok bérbeadása:

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2024. december hónapban 1 ingatlan bérbeadására került sor a KBR rendszerében.

A gyermekek védelméről és gyámügyi igazgatásról szóló 1997. évi XXXI. törvény 21/C. §-a, illetve Szombathely Megyei Jogú Város Önkormányzat Közgyűlésének 11/1993. (IV.1.) önkormányzati rendelete 13/C. §-a alapján az ingyenes szünidei gyermekétkeztetés keretében déli meleg főétkezésre jogosult a rendszeres gyermekvédelmi kedvezményre jogosult gyermek az általános iskolában töltött utolsó tanév végéig. A téli szünetben 67 fő gyermek vette igénybe az ingyenes szünidei gyermekétkeztetést.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2024. december - 2025. január hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* kapcsolattartás civil szervezetekkel;
* támogatási szerződések ügyintézése;
* Szent Márton Kártya ügyintézés;
* Babaköszöntő csomagok előkészítése;
* Házasulandóknak „Első gratuláció” előkészítése,
* Civil Fórum ülésének előkészítése.

Egészségügy területén végzett feladatok:

* 2024. decemberi Egészségügyi Szakmai Bizottsági ülés jegyzőkönyvének elkészítése;
* decemberi bizottsági, közgyűlési határozatok végrehajtása;
* január havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* Szombathely, a Segítés Városával kapcsolatos újraélesztési oktatások megszervezése.

Kultúra területén végzett feladatok:

* 2024. decemberi bizottsági és közgyűlési határozatok végrehajtása;
* rendelkező levelek, támogatási szerződés készítése;
* januári bizottsági, közgyűlési előterjesztések elkészítése;
* Savaria Szimfonikus Zenekar igazgatói pályázatra beérkező pályázatokkal kapcsolatos ügyintézés, szakmai bizottság összehívásának előkészítése;
* kulturális intézmények aktuális ügyeinek intézése;
* Magyar Kultúra Napja szervezésével kapcsolatos feladatok.

Köznevelés területén végzett feladatok:

* decemberi bizottsági, közgyűlési határozatok végrehajtása;
* januári bizottsági, közgyűlési előterjesztések elkészítése;
* Szombathelyi Szivárvány Óvoda törvényességi ellenőrzése;
* Óvodaigazgatói Munkaközösség januári ülésének lebonyolítása;
* az óvodák Takarítási Szabályzatának elkészítése;
* eljárásrend kidolgozása a szülői tájékoztatásról a gyermek fejlődésének nyomon követése során;
* törvényességi ellenőrzés a Szombathelyi Szivárvány Óvodában.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2024. december 6-tól – 2025. január 17.  közötti időszakra vonatkozóan:

A sport területén végzett feladatok:

* 2024. december havi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* január havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános iskolások részére kosárlabda diákolimpia;
* középiskolások részére röplabda diákolimpia;
* általános és középiskolások részére futsal diákolimpia;
* általános iskolások részére játékos sportverseny diákolimpia.

Az iroda

* segítette, koordinálta a szombathelyi székhelyű sportszervezetek aktuális ügyeit, valamint az aktuális további pályázatokról a sportszervezetek vezetőit.
* folytatta a tervezett szabadidősport rendezvények, versenyek lebonyolítását, amelyet a Városstratégiai, Idegenforgalmi és Sport Bizottság 2024. március havi Bizottsági ülésen fogadott el. A szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósulnak meg.
* megkezdte a 2025. évre tervezett szabadidősport rendezvények, versenyek előkészítő szervezését.
* folytatta a II. Szombathelyi Vállalati Teremlabdarúgó Torna előkészítő szervezését.
* közreműködésével került megrendezésre a XXXVIII. Szilveszter Teremlabdarúgó Torna.
* szervezésében került lebonyolításra a IV. Szombathelyi Óévbúcsúztató Szilveszteri MIX Röplabda Kupa.
* folytatta a tervezett Diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság 2024. március havi Bizottsági ülésen fogadott el. A diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósulnak meg.
* szervezésében került lebonyolításra általános iskolások részére a Játékos Sportverseny városi döntője.
* folytatta az óvodai és iskolai úszásoktatás 2024. évi téli turnusának szervezését és lebonyolítását.
* szervezésében került lebonyolításra a Kábítószerügyi Egyeztető Fórum.
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat.
* szervezésében került lebonyolításra Szombathely város Sportkarácsonyi Ünnepsége.
* folytatta a 2025. évi Nemzetközi Diákjátékok előkészítő szervezését.
* folytatta a Városi Sítábor előkészítő szervezését.

**Bérleménykezelési Iroda:**

Szombathely Megyei Jogú Város Közgyűlésének 217/2024. (IX.26.) Kgy. sz. határozata alapján 2025. január 1. napjától a bérlakások kezelésével kapcsolatos feladatok beintegrálásra kerültek Szombathely Megyei Jogú Város Polgármesteri Hivatalának szervezetébe.

Fenti feladatok elvégzéséhez az Egészségügyi és Közszolgálati Osztályon belül jött létre egy új irodai szintű szervezeti egység, a Bérleménykezelési Iroda, amely 8 fő bérleménykezelővel, 1 fő adminisztrátorral, 1 fő műszaki feladatokat ellátó ügyintézővel, 1 fő bérleményellenőrrel, 6 fő gondnokkal és 1 fő vezetői feladatokat ellátó személlyel működik.

A Bérleménykezelési Iroda az önkormányzat tulajdonában álló, több mint 2100 bérlakás kezelési feladatait látja el az önkormányzat és SZOVA NZrt. között fennálló üzemeltetési szerződés, a tulajdonos egyedi rendelkezései, valamint a hatályos jogszabályok biztosította keretek között. Az iroda főbb tevékenységi közé tartozik az éves bérleményellenőrzés, ügyfélfogadás, a bérleti szerződések/megállapodások előkészítése, aláíratása a bérlővel, bérlakás birtokbaadása/birtokbavétele és az ezzel járó közüzemi órák átjelentésének intézése, bérlői bejelentések, panaszok kezelés/intézése/helyszíni kivizsgálása, bérlakás állapotrögzítése, a szükséges munkálatok elvégzéséhez a műszaki tartalom összeállítása.

Az iroda januári munkakezdéséhez a tárgyi feltételek a Polgármesteri Hivatalban rendelkezésre álltak.

A **Közgazdasági és Adó Osztály** 2024. decembertől– 2025. januárig tartó beszámolási időszakra vonatkozóan a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

**Adókivetési Iroda:**

A Magyarország 2025. évi központi költségvetésének megalapozásáról szóló 2024. évi LXXIV. törvény 2024. december 20. napján került kihirdetésre. A jogszabály 66. pontja rögzíti a helyi iparűzési adóbevétel többlete alapján meghatározandó fizetési kötelezettséggel kapcsolatos szabályokat.

A szabályozás értelmében a tárgyévben a Magyarország 2025. évi központi költségvetéséről szóló törvény 2. melléklet II. rész 62. pontja szerinti önkormányzati szolidaritási hozzájárulást teljesítő helyi önkormányzat a tárgyévi befolyó és a tárgyévet megelőző évben befolyt helyi iparűzési adóbevétele közötti többletnek a tárgyévi és a tárgyévet megelőző szolidaritási hozzájárulás különbözetével korrigált összegét a Területfejlesztési Alap részére a május és november havi nettó finanszírozás keretében, a 25. mellékletben meghatározott számítási módszer alapján teljesíti.

A tárgyév május és november hónapokban teljesítendő fizetési kötelezettség önkormányzatonkénti összegét az államháztartásért felelős miniszter a területfejlesztésért felelős miniszter egyetértésével rendeletben határozza meg az önkormányzatoknak az államháztartásról szóló 2011. évi CXCV. törvény 108. § (1) bekezdés b) pontja szerinti, 3. és 9. havi időközi költségvetési jelzett helyi iparűzési adóbevétele összegének figyelembevételével.

A tárgyévi tényleges helyi iparűzési adóbevétel 12. havi időközi költségvetési jelentésben jelzett összege alapján a tárgyévet követő évben, a március havi nettó finanszírozás keretében történik a tárgyévi fizetési kötelezettség elszámolása. Ha a 25. melléklet szerinti számítási módszer alapján, a 12. havi időközi költségvetési jelentés szerint a tárgyhónapra vonatkozó fizetési kötelezettség értéke negatív szám, akkor az önkormányzat annak abszolút értékét támogatásként a nettó finanszírozás keretében megkapja.

A Versenyképes Járások Program megvalósításának kérdéseiről szóló 1446/2024. (XII.30.) Korm. határozat rögzíti, hogy a Program keretében a Településfejlesztési Alap terhére az alábbi célokra igényelhető majd támogatás:

*a)* térségi alapinfrastruktúra és elérhetőség fejlesztése,

*b)* térségi közszolgáltatások fejlesztése,

*c)* térségi gazdaságfejlesztés,

*d)* településüzemeltetés.

A helyi adókról szóló 1990. évi C. törvény előírása értelmében a jegyző, főjegyző az önkormányzati adórendelet, valamint annak módosítása hatálybalépését megelőző hónap ötödik napjáig – a kincstár elektronikus rendszerén keresztül – adatot szolgáltat a kincstár számára:

a) a helyi adónem, a települési adónem bevezetésének napjáról,

b) az önkormányzat által megállapított adóalap, adómérték, adókedvezmény, adómentesség szövegéről,

c) a b) pontban említett rendelkezések hatálybalépésének napjáról.

A kincstár a hozzá beérkezett adatokat és elérhetőségi információkat feldolgozza és a honlapján – települések (a fővárosban a fővárosi, illetve kerületi önkormányzatok) szerinti bontásban – elektronikus úton feldolgozható és letölthető formátumban is közzéteszi.

Adóhatóságunk az előírt határidőre teljesítette az ÖNEGM rendszerben a helyi adókról szóló 38/2011. (XII.19.) önkormányzati rendelet 2025. január 1. napjától hatályba lépett módosításait.

2025. január 15. napi határidőig kötelesek voltak az építményadó adatbejelentést megküldeniük azoknak az adózóknak, akiknek az építményadót érintően 2025. évtől adókötelezettség változásuk (keletkezés, megszűnés, módosítás) keletkezett.

A gazdasági tevékenységek egységes ágazati osztályozási rendszere (TEÁOR) 2025. január 1-jével megváltozott. A 2008. év óta hatályos TEÁOR’08-at a TEÁOR’25 váltja fel. A változás érinti a tevékenységi körökön túl a vállalkozás KSH jelének módosulását is. A TEÁOR változással összefüggésben a NAV megkezdte a vállalkozások TEÁOR’25 kódok megküldését adóhatóságunk részére. A több ezer adatszolgáltatás iktatása, feldolgozása, az adóhatósági nyilvántartásban történő átvezetése folyamatosan tart.

A digitális államról és a digitális szolgáltatások nyújtásának egyes szabályairól szóló 2023. évi CIII. törvény előírása értelmében 2025. január 16-tól a Központi Azonosítási Ügynök (KAÜ) azonosítási szolgáltatása már csak Ügyfélkapu+ vagy DÁP mobilalkalmazással használható. Ennek következtében megszűnt az egyfaktoros Ügyfélkapu bejelentkezési lehetőség. A változás miatt sok könyvelő amellett döntött, hogy adóhatósági ügyekben az elektronikus kapcsolattartásra kötelezett ügyfeleiket meghatalmazás útján ők képviselik a jövőben. Adóhatóságunknál jelentős mértékben megnövekedett ezen meghatalmazások száma. Az adóhatósági iratokat a meghatalmazással rendelkező képviselő részére, elektronikus tárhelyére küldi meg az adóhatóság.

Adóhatóságunk megkezdte az adó szakrendszerben az év zárásával és év nyitásával kapcsolatos pénzügyi és kivetési feladatokat.

**Adóvégrehajtási és Könyvelési Iroda:**

Az iroda az adótartozások behajtásával kapcsolatos előkészítő feladatok után (hátralékos lista, kimutatások készítése) a fizetési kötelezettségüket nem teljesítő adózókat felszólítja a tartozásuk rendezésére. A befizetés elmaradása esetén az ügyintéző intézkedik a végrehajtási eljárás megindításáról. Adóvégrehajtási cselekményként hatósági átutalási megbízás (inkasszó) benyújtására, munkabérre és egyéb járandóságra történő letiltásra, továbbá ingatlan végrehajtás során az ingatlanvagyonra történő jelzálogjog, illetve végrehajtási jog bejegyzésére kerülhet sor.

Az adók módjára behajtandó köztartozások tekintetében az ügyintéző gondoskodik a tartozás előírásáról, nyilvántartásáról és behajtásáról.

Az iroda naprakészen ellátja a felszámolási-, csőd- és végelszámolási eljárásokkal és a hitelezői igények kezelésével, valamint a kényszertörlési eljárás során a követelések bejelentésével kapcsolatos teendőket.

Az iroda gondoskodik az önkormányzati adószámlákra érkező befizetések számlakivonatainak folyamatos, naprakész könyveléséről. Továbbá ellátja a könyveléssel kapcsolatos átutalási, kiutalási, átvezetési, jelentési, zárási feladatokat.

Az iroda külön jogszabályokban meghatározott esetekben vagyoni bizonyítványt, illetve Szombathely város illetékességi területén elhelyezkedő ingatlanok értékéről adó- és értékbizonyítványt állít ki. 2024. december hónapban hagyatéki eljárásban, végrehajtási eljárásban, illetve gyámügyi eljárásban történő felhasználás céljából összesen 43 db ügyben végzett az iroda ingatlan értékbecslést és ügyenként egy vagy több ingatlanról állított ki adó- és értékbizonyítványt a megkeresők részére.

A **Főépítészi Iroda** az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A lakossági gázártámogatáshoz jegyzői hatósági bizonyítványokat állított ki. Részt vett a Területi Építészeti Tervtanács ülésein és véleményezte az Országos Építészeti Tervtanács által megküldött tervdokumentációkat. Közreműködött a miniszteri látogatás prezentációjának elkészítésében. Előterjesztést készített a Közgyűlés januári ülésére a településrendezési terv módosítása érdekében.  A telekalakítási eljárásokhoz a magyar építészetről szóló, 2024. október 1. napjától hatályos törvényi rendelkezés értelmében a településrendezési követelményekről tájékoztatásokat állított ki az iroda.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról.

Kihirdetésre került az egyes okmányok digitalizációjával kapcsolatos jogszabályok módosításáról szóló 478/2024. (XII. 31.) Korm. rendelet, mely módosította az anyakönyvezési feladatok ellátásának részletes szabályairól szóló 429/2017. (XII. 20.) Korm. rendeletet. Eszerint 2025. február 1. napját követően az anyakönyvvezető intézi az intézetben született, Magyarországon élő magyar állampolgár újszülött részére hivatalból kiállított anyakönyvi kivonat és hatósági igazolványok egészségügyi szolgáltatónál vagy anyakönyvvezetőnél személyesen a törvényes képviselőnek történő átadását. A személyes átvétellel megszűnik a dokumentumok postai megküldése, ezáltal várhatóan a Hivatalt érintő postaköltség csökkenni fog.

Az **Általános Hatósági Iroda** 2024. december havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2024. december hónapban az alábbi új anyakönyvi események történtek:

* születés anyakönyvezése: 128
* házasságkötés: 8
* haláleset anyakönyvezése: 142

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2024. december hónapban a bejegyzett események száma az alábbiak szerint alakult:

* születési események és ehhez kapcsolódó változások: 277
* házassági bejegyzések és ehhez kapcsolódó változások: 113
* halotti bejegyzések: 16

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2024. december hónapban 6 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2024. december hónapban 83 ügyben indult meg a hagyatéki leltározás, összesen 795 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos bejelentések és kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló bejelentések és kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett bejelentéseket és kérelmeket egyeztetik az ügyfelekkel, bizonyos esetekben hiánypótlásra kerül sor.

2024. december hónapban összesen 76 bejelentés és kérelem érkezett:

* 51 kereskedelmi tevékenységgel kapcsolatos bejelentés és kérelem;
* 20 kereskedelmi és kulturális célú közterület-használati kérelem;
* 1 szálláshely szolgáltatási tevékenységgel kapcsolatos bejelentés és kérelem;
* 4 teleppel kapcsolatos bejelentés és kérelem.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé. Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Továbbá a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. Ennek keretében ellenőrzésre kerülnek a szálláshely-szolgáltatók és a vendéglátó üzletet üzemeltetők Nemzeti Turisztikai Adatszolgáltató Központ (NTAK) felé történő regisztrációs és rendszeres adatszolgáltatási kötelezettségének teljesítése is. 2024. december hónapban a vendéglátó üzletek NTAK-ellenőrzésére összesen 450 esetben került sor.

Az iroda *hatósági ellenőre* bejelentések alapján – esetenként a társszervekkel közösen – végzi a zenés, táncos rendezvények, valamint zeneszolgáltatást nyújtó kereskedelmi és vendéglátó üzletek éjszakai ellenőrzését és megteszi a szükséges intézkedéseket, annak érdekében, hogy az üzletek által kibocsátott zaj ne érje el a veszélyes mértékű környezeti zaj szintjét és a hatásterületen élő lakosság nyugalmát ne zavarja. 2024. decemberben 2 esetben került sor zenés, táncos rendezvények, valamint vendéglátó üzletek éjszakai ellenőrzésére.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2024. december hónapban 7 új bejelentés érkezett a jegyzőhöz állatvédelmi ügyben. Ebben az időszakban 6 állatvédelmi hatósági ügyben született határozat, amelyekben figyelmeztetés szankció, meghatározott munkára kötelezés, valamint állattartás megtiltása került alkalmazásra az állatvédelmi jogszabályok megsértése miatt.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2024. december hónapban a folyamatban lévő ügyek közül 1 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2024. december hónapban a Közterület-felügyelet bejelentése alapján 7 esetben indult eljárás. A folyamatban levő ügyek közül 2024. december hónapban 10 közigazgatási eljárás zárult le határozathozatallal.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2024. december hónapban összesen 84 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2024. december hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2024. december | 172 | 81 | 87 |

Fentieken túl Szent Márton-kártya kiadására pedig 2024. december hónapban 39 esetben került sor az ügyfélszolgálati ügyintéző által.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző emellett ellátta az alábbi feladatokat:

* A Doni áttörés 82. évfordulója tiszteletére 2025. január 10-én megrendezésre kerülő kegyeleti megemlékezés zavartalan lebonyolítása érdekében folyamatos előkészítési feladatok ellátása 2024. december hónapban, egyeztetések a honvédséggel, Honvédelmi Minisztériummal.
* Részt vett a honvédelmi és közbiztonsági referensek részére 2024. december 5-én, a Vas Vármegyei Kormányhivatal által megtartott éves továbbképzésen.

A Hatósági Osztályhoz tartozó **Közterület-felügyelet** 2024. évben végzett munkájáról szóló beszámolót a Közgyűlés külön napirendi pontként tárgyalja.

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a projektek közbeszerzési munkarészeinek ellenőrzési eljárásaiban.

A közbeszerzéseket érintő jogszabályi változások:

Megjelent a Közbeszerzési Hatóság Elnökének tájékoztatója a 2025. január 1-jétől irányadó közbeszerzési értékhatárokról. A nemzeti értékhatárok változtak, árubeszerzésnél és szolgáltatás megrendelésnél 15 millió forintról 20 millió forintra növekedtek, építési beruházásnál 50 millió forintról 60 millió forintra növekedett. Az uniós értékhatárok nem változtak.

A közbeszerzésekről szóló 2015. évi CXLIII. törvény 111. § c) pontja szerinti kivételi körbe kerültek a járulékos közbeszerzési szolgáltatások. Ezáltal a közbeszerzési tanácsadó beszerzése a korábbi 15 millió forint helyett, az uniós értékhatárig, azaz a 84 609 850 forintig nem közbeszerzési eljárás köteles.

2025. évre a közbeszerzési tanácsadó beszerzése – Versenyszabályzat szerint – folyamatban van.

A Kormány a 427/2024. (XII.23.) Korm. rendeletében módosította:

1. a közbeszerzési eljárásokban az alkalmasság és a kizáró okok igazolásának, valamint a közbeszerzési műszaki leírás meghatározásának módjáról szóló 321/2015. (X.30.) Korm. rendeletet,
2. az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X.30.) Korm. rendeletet,
3. az elektronikus közbeszerzés részletes szabályairól szóló 424/2017. (XII.19.) Korm. rendeletet.

A folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Új bölcsőde építése Szombathely Szentkirály városrészen- eszközbeszerzés II. (megismételt eljárás)** | A Közbeszerzési Bíráló Bizottság 2024. október 24. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 17/2024. (X.24.) sz. KBB határozatában elfogadott. A közbeszerzési eljárás nyertes ajánlattevője a KELET-TANÉRT Kft., székhelye: 4551 Nyíregyháza, Fő utca 53., második helyezett a HOR Zrt., székhelye: Budapest, Péterfy Sándor utca 7. fsz. 1. ajtó.A szerződés 2024. november 5. napján a KELET-TANÉRT Kft-vel aláírásra került, a szerződés teljesítése 2024. december 6-án megtörtént. A MÁK hiánypótlási felhívására a hiánypótlás 2025. január 10-én benyújtásra került. |
| 2. | **Villamos energia beszerzése SZMJV Önkormányzata, a Savaria Városfejlesztési Kft, a közvilágítás, valamint a Polgármesteri Hivatal részére 2025. évre - központosított beszerzés keretében**  | Az eljárás a KEF elektronikus felületén lezárult. A Közbeszerzési Bíráló Bizottság 2024. december 4. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 22/2024. (XII.4.) sz. KBB határozatában elfogadott. A közbeszerzési eljárás nyertes ajánlattevője az 1. rész: **Intézményi célú villamosenergia** beszerzése vonatkozásában: **MVM Next Energiakereskedelmi Zrt.** székhelye: 1081 Budapest VIII. kerület II. János Pál pápa tér 20.2. rész: **Közvilágítás célú villamosenergia** beszerzése vonatkozásában: **MVM Next Energiakereskedelmi Zrt.** székhelye: 1081 Budapest VIII. kerület II. János Pál pápa tér 20.Nyertes ajánlattevővel a szerződések 2024. december 20-án aláírásra kerültek. |
| 3. | **Zárt csatorna fedlapok, víznyelőrácsok cseréje** | A Közbeszerzési Bíráló Bizottság 2024. október 24. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 20/2024. (X.24.) sz. KBB határozatában elfogadott. A közbeszerzési eljárás nyertes ajánlattevője a „SZKENDÓ”Kft., székhelye: 9700 Szombathely, Mérleg u. 2.A szerződés 2024. december 3-án aláírásra került. A szerződés teljesítése folyamatban van. |
| 4. | **Szerver, storage, operációs rendszer beszerzése II.** | A Közbeszerzési Bíráló Bizottság 2024. december 4. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 21/2024. (XII.4.) sz. KBB határozatában elfogadott. A közbeszerzési eljárás nyertes ajánlattevője a WSH Számítástechnikai, Oktató és Szolgáltató Kft. székhelye: 1117 Budapest, Budafoki út 97.Nyertes ajánlattevővel a szerződés 2024. december 19-én aláírásra került. |
| 5.  | **Új bölcsőde építése Szombathely Szentkirály városrészen- eszközbeszerzés I.** | Az eljárás utóellenőrzése lezárult, melynek keretében a MÁK a 2. rész (Egyéb bölcsődei eszközök beszerzése) tekintetében támogató tartalmú tanúsítványt, a 3. rész (Informatikai eszközök beszerzése) tekintetében feltétellel támogató tartalmú tanúsítványt állított ki. |
| 6. | **Szombathely 3676 hrsz-ú ingatlanon, a Bartók Béla körúton lévő Perint-patak híd teljeskörű felmérése, fő- és célvizsgálata** | A közbeszerzési eljárás előkészítése folyamatban van. Az ajánlattételi felhívás, valamint a szerződés tervezete elkészült. |

A **Beruházási Iroda** vezetője az alábbi tájékoztatást adja az iroda munkájáról:

**TOP PLUSZ-1.3.1-21-VS1-2022-00001 azonosítószámú „Szociális alapszolgáltatások fejlesztése”** című pályázat keretében a Szombathely, Pozsony utca 47. szám alatti ingatlanon (hrsz. 7685) meglévő idősek nappali otthona átalakítása és bővítése, valamint autizmussal élők nappali ellátását biztosító otthon létesítése:

A megalapozó dokumentum (MAD) műszaki tartalmának összeállításában részt vett az iroda; koncepcionális vázlatrajzot, helyszínrajzot és helységlistát készített. A 2024. áprilisi közgyűlésre az előterjesztés műszaki tartalmát összeállította. A Közgyűlés elfogadta a MAD benyújtását. Az anyag összeállítását követően 2024. augusztus 12-vel a projektmenedzser benyújtotta a MAD-ot. A Magyar Államkincstár a támogatási kérelmet jogosultsági szempontok alapján megvizsgálta, amely megfelelt a kritériumoknak, a tartalmi értékelés megkezdődött.

**Vadvirág utca felújítása**: Az Úttársaság beszerezte a kivitelezőt, az útépítési munkákat a nyertes Melioráció Kft. végezte, a kivitelezés befejeződött, a műszaki átadás-átvételi eljárás 2024. november 13-án megkezdődött. Támogatási szerződés összegének módosítása a beérkezett kérelem alapján a műszaki ellenőr költségének 50 %-ával megtörtént. Aktiválásra megküldte az iroda a Pénzügyi Irodának.

**SECAP:** A dokumentáció elkészítéséhez adatkérés érkezett a készítőtől két témában: megnevezni a 2021-2024 időszakban futó azon pályázatokat, melyekben támogatási feltételként előírják, hogy az érintett projekt szerepeljen a SECAP-ban, ezt a Vagyongazdálkodási és Városfejlesztési Iroda segítségével készítette el az iroda. Másik kérdéskör: a 2021-2024 időszakban tervezett és ténylegesen megvalósult szociális jellegű projektek; lakásprogramok, bérlakás építési, illetve felújítási projektek, melyek a bérlők energiaköltségeinek csökkentését, energiaszegénység enyhítését eredményezték (nyílászárócsere, homlokzati hőszigetelés, födém hőszigetelés, épületgépészeti rendszerek felújítása), ennek kigyűjtését a SZOVA NZrt. bevonásával végezte el az iroda. A nyertes Bozzay Balázs egyéni vállalkozó teljesítésének ellenőrzése folyamatban van. Az előzetes dokumentációt prezentáció formájában bemutatta a vállalkozó a területért felelős vezető tisztségviselőknek. A szakmai észrevételeket a vállalkozó javította, kiegészítette. Szakmai teljesítés igazolása megtörtént.

**TOP Plusz program - Bölcsődék fejlesztése Szombathelyen**

A projektmenedzser a támogatási kérelemhez elkészítette a megalapozó dokumentumot és megküldte szakmai véleményezésre, melyet szakmai átnézés után véleményezett az iroda, és november végén megküldte.

**TOP Plusz program - Egészségügyi alapellátás fejlesztése**

A projektmenedzser a támogatási kérelemhez elkészítette a megalapozó dokumentumot és megküldte szakmai véleményezésre, melyet szakmai átnézés után véleményezett az iroda, és november végén megküldte.

**TOP Plusz program - Gyermekjóléti és szociális alapszolgáltatások fejlesztése**

A projektmenedzser a támogatási kérelemhez elkészítette a megalapozó dokumentumot és megküldte szakmai véleményezésre, melyet szakmai átnézés után véleményezett az iroda, és november végén megküldte.

**TOP Plusz program - Óvodafejlesztések Szombathelyen**

A projektmenedzser a támogatási kérelemhez elkészítette a megalapozó dokumentumot és megküldte szakmai véleményezésre, melyet szakmai átnézés után véleményezett az iroda, és november végén megküldte.

**TOP Plusz program – Szociális alapszolgáltatások minőségi fejlesztése**

A projektmenedzser a támogatási kérelemhez elkészítette a megalapozó dokumentumot és megküldte szakmai véleményezésre, melyet szakmai átnézés után véleményezett az iroda, és november végén megküldte.

**TOP Plusz 1.3.2-23 kódszámú Fenntartható városfejlesztés**

A meghatározott, megkapott fejlesztési igények helyszíni felmérését, szakmai vizsgálatát elvégezte az iroda, a javasolt műszaki tartalmakat összeállította és tisztségviselői jóváhagyással a projektmenedzseri feladatokat ellátó Savaria Városfejlesztési NKft-nek megküldte. A vezetők által kiválasztott elemek alapján összeállított projektcsomagokhoz kapcsolódó, támogatás iránti kérelemhez szükséges további műszaki dokumentációk összeállítását elvégzi.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** A bölcsőde kivitelezési munkái befejeződtek, a műszaki átadás-átvételi eljárás lezárult 2024. november 12-én. A forgalomba helyezési engedély beszerzését intézte az iroda, melyet az Önkormányzat megkapott, rendelkezésre áll. A használatbavételi engedély iránti kérelem benyújtásáról gondoskodott az iroda és 2024. december 2-án a használatbavételi engedélyt is megkapta az épület. A bölcsődei eszközbeszerzésekhez kapcsolódóan mindhárom eszközbeszerzési körben a vállalkozók szerződésszerűen teljesítettek, kifizetésük megtörtént. A bölcsőde 2024. december 16-án megnyitott. A közbeszerzési eljárások ellenőrzését végzi a Magyar Államkincstár, hiánypótlási felhívások megválaszolása folyamatosan zajlik.

**Létesítményi, intézményi karbantartások, felújítások**:

AGORA inverter cseréje megtörtént intézményi finanszírozásból, karbantartási megállapodás 2024. évre vonatkozó teljesítésigazolás kiállítva. A régi inverter leselejtezése folyamatban van.

**Bartók Béla körúton lévő Perint-patak híd**

A híd fővizsgálatára indikatív ajánlatot szerzett be az iroda, majd a közgyűlési döntés értelmében a híd műszaki állapotának meghatározása érdekében a híd fő- és célvizsgálatára vonatkozó közbeszerzési eljárás előkészítését végzi az iroda. A közbeszerzési eljárás indító véglegesítése folyamatban van a közbeszerzési tanácsadóval.

**Szombathely Tömjénhegy utcai útfelújítás**

Munkaterület átadás-átvételi eljárás 2024. november 18-án megtörtént, a kivitelező Terra-Mix Kft. a munkálatokat megkezdte. Csapadékvíz elvezetés kialakítása folyamatban van, a földmű tükör és a remix eljárás elvégzésre került. Műszaki átadás-átvétel megtörtént.

**11-es Huszár út és Lovas utca összekötését biztosító út építése**: Az engedélyezési és kiviteli tervek elkészítésére vonatkozóan versenyszabályzat szerinti ajánlattételi felhívás kiküldésre került. A beérkezett ajánlatok kiértékelése megtörtént, a tervezési feladatokra vonatkozó szerződés megkötésre került, a terveket a Westber Kft. készíti, a teljesítés a szerződés szerint zajlik. A tervezési folyamatok elősegítése érdekében a csapadékvíz elvezetésének megoldására egyeztetéseket folytatott az iroda.

**„Jedlik Ányos Terv- Elektromos töltőállomás alprogram helyi önkormányzatok részére"** megnevezésű, GZR-T-Ö-2016-0070 azonosítószámú **pályázat keretében megvalósított elektromos-autó töltőállomások/berendezések** fenntartási időszaka lejárt, a záróbeszámoló készítését végzi az iroda. A fenntartási időszak utáni üzemeltetésre, karbantartásra vonatkozó feladatok elvégzésére indikatív árat kért be.

**Villamos energia beszerzés**:

- Az Önkormányzat, a Polgármesteri Hivatal, valamint a Savaria Városfejlesztési Nonprofit Kft. 2025. évi villamos energia beszerzéséhez szükséges műszaki és egyéb dokumentumokat összeállította az iroda és a Közbeszerzési Irodának átadta 2024. szeptember 6-án. A Központi Közbeszerzési Portálon megjelent a felhívás, kiegészítő tájékoztatás kérésekre a válaszokat megadta, a bontási jegyzőkönyv kiküldésre került az érintettek részére. Bíráló bizottsági döntést követően a szerződéseket előkészítette az iroda, melyek aláírásra kerültek.

- Az adatszolgáltatás és a hiányzó adatok bekérése, POD azonosítók egyeztetése folyamatosan zajlik. Az ideiglenes áramvételi helyek kialakításához (Adventi Vásár, Majális, sportrendezvények) és új fogyasztási helyek kiépítéséhez (pl. trafibox, kerékpárút, gyalogos átkelőhelyek) szükséges befogadói nyilatkozatok kérését intézi az iroda és az elosztói engedélyes felé történő igénybejelentéshez adatokat szolgáltat, a jóváhagyásban közreműködik.

- A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között földkábelen keresztül 6000 m hosszan kerül biztosításra szerződés szerint. A földkábel tervezése és kivitelezése E.ON Zrt. beruházás keretében valósul meg. Az E.ON a munkákat megkezdte, a Galambos Transz Kft. telephelyétől induló vezeték kiépítése zajlik. A további 2 MW igénylése megtörtént.

**A Horizon 2020 programból támogatott, 101003757 számú JUSTNature nemzetközi projekt** keretében a szombathelyi Dési Huber István Általános Iskola épület körüli udvar elkészült. A Szombathely, Hunyadi János úti közpark átalakítási, fejlesztési munkái is befejeződtek, a kivitelező teljesítési határideje 2024. október 26-án lejárt, a műszaki átadás-átvételi eljárás lezárult, a park üzemeltetésre átadása megtörtént a SzomPark Kft-nek. Az építési napló lezárásra került (2024. december 19.), a földhivatali átvezetés, az elkészült létesítmény aktiválása, valamint az eszközökre a biztosítás intézése következik.

A Horizon 2020 JUSTNature projekt megvalósításához a szombathelyi Perint patak Szent Flórián körút és Szent Gellért utcák közötti szakaszának keleti partján lévő, 9144/12 hrsz-ú ingatlan növénytelepítésére és árnyékosítására vonatkozó koncepcionális terv elkészítésére a megrendelőt Szily Adrien tervező részére 2025. január 6-án kiküldte az iroda.

**1625/2021. (IX.3.) Korm. határozat szerinti + 300 millió Ft támogatás - Zanati kerékpárút fejlesztése projekt:** A kivitelezés befejeződött, a forgalomba helyezési engedélyt a hatóság kiadta, az ingatlan nyilvántartásban történő átvezetéshez szükséges dokumentáció a földmérő által január elején benyújtásra került a Földhivatalhoz (I. lépés), a telekalakítási engedélyezési eljárás (II. lépés) kérelmeinek (3 db) benyújtása július 18-26-án megtörtént. Az 1 éves garanciális bejárás megtartásra került, a hibák kijavítása a kivitelező részére előírásra került. Az iroda a birtokbaadási eljárást készíti elő a Magyar Közút részére. Helyszíni bejárást folytatott le a Közút szakembereivel és a kivitelezővel, a garanciális hibákat javítja a kivitelező.

**Sárdi ér összekötő út építése**: A tervező beszerzését készíti elő az iroda, mely a megelőző földhivatali átvezetéseket követően indítható. A termőföld végleges más célú hasznosításához szükséges földmérési munkarészek megrendelésre kerültek. A talajvédelmi terv elkészítésére vonatkozóan az ajánlatkérés megtörtént, a munka megrendelésre került.

**TOP-6.1.5-15-SH1-2019-00002 Ferenczy I. utcai fejlesztés:**

A projekt zárása megtörtént. A támogató által a projektzáráshoz szükséges dokumentumok beszerzése megtörtént.

A Szent Quirinus utca csapadékvíz elvezetésének vízjogi üzemeltetési engedélyezéséhez szükséges dokumentumok (tulajdonosi hozzájárulások) beszerzése akadályba ütközött, egy tulajdonos hozzájárulását nem tudta beszerezni az iroda, a kisajátítási eljárás megindítását kezdeményezte, sikeres lezárulta után indítja újra a vízjogi üzemeltetési engedély megszerzését.

**Garanciális munkák:**

* A Weöres Sándor Óvoda garanciális jellegű vizesedési problémáinak és a hátsó alu ajtó javítása érdekében az Inter Alp Kft-vel felvette az iroda a kapcsolatot. Hiba elhárítása megtörtént, a kivitelezői tájékoztatás szerint újabb vizesedési probléma nem jelentkezett, a burkolat végleges helyreállítására felszólította a kivitelezőt. A burkolat kijavításra került, a festés javítása január közepén megtörtént.
* Az Aréna Óvodában az 1. emeleti mosdóban történt beázás javítása a műszaki ellenőr felügyelete mellett zajlik, a munkákra megbízást a GAMESZ ad.
* A Vásárcsarnokban felmerülő garanciális problémákat az üzemeltető jelezte, melyet továbbított az iroda a kivitelezőnek, aki a javításokat folyamatosan végzi. (Ablakmotor csere, nyílászárók, dilatációk folyamatos javítása.)
* Oladi Szakközépiskola energetikai felújításához kapcsolódó garanciális szemlére 2024. november 13-án került sor. A műszaki ellenőr által felvett hibalista szerinti hibák javítására a kivitelező felszólítása megtörtént. Imocent Kft. javította meghibásodott tornatermi menekülő ajtót, de az ajtók karbantartására az intézménynek erre szakosodott szakcéggel kell szerződést kötnie.

**Tervezések:**

* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. Több körben kérte az iroda az érintett ingatlan tulajdonosainak hozzájárulását, 2024. szeptember közepén sikerült beszerezni az utolsót. A vízjogi üzemeltetési engedély kérelem benyújtásáról gondoskodott, szeptember 25-ével a tervező benyújtotta azt a hatósághoz. Az eljáró Vízügyi hatóság vízjogi engedély határozatát 2024. december 2-án kiadta, a műszaki szakértővel az elszámolás zajlik.
* Szombathely város területén, 3 helyszínen (Markusovszky Lajos utca 5-8. szám között, Ernuszt u. és Komlósi F. u. között, és a Körmendi úton) az iroda új gyalogátkelőhelyek tervezését rendelte meg. A munkaközi tervek értékelése és a helyszíni egyeztetések megtörténtek. Vezetői jóváhagyást követően benyújtásra kerültek az engedélyes tervek a hatóság felé és megindult az engedélyezési eljárás. A határozat véglegessé vált, a kiviteli tervek elkészültek.
* Tartószerkezeti szakértői vélemény alapján a Városháza épület tartószerkezeti felújításának tervezői feladataira vonatkozó beszerzést készíti elő az iroda. A tervezői ajánlattételi felhívásra nem érkezett be ajánlat.

**Adatszolgáltatások, jelentések, szakmai vélemények készítése:**

* Közbeszerzési eljárások teljesítéséhez tartozó adatszolgáltatások megküldése a Közbeszerzési Iroda felé. Folyamatos a kivitelezésekkel összefüggésben.
* Nemzetgazdasági szempontból kiemelt ügyekről jelentés készítése és megküldése a Vas Vármegyei Kormányhivatal részére. Folyamatosan, minden hónap végén készíti el az iroda.
* OSAP adatszolgáltatás is rendszeres, folyamatosan végezi az iroda és határidőben benyújtásra kerül.

**Projekt indikátorok stabilizálása:** Az akciólista elkészült, a kritériumok begyűjtése befejeződött. Az érintett felekkel való egyeztetés megtörtént. A verifikációs és validációs folyamatok átdolgozása megtörtént, jelenleg az operatív tevékenységek átdolgozását végzi az iroda. Összesítve az alábbi validációs nyilatkozatok érkeztek be eddig: Agora Központ, Neumann János Általános Iskola, Margaréta-, Hétszínvirág-, Maros-, Pipitér Óvodák, Oladi Szakgimnázium és Szakközépiskola. Két helyen van szükség javításra, mely jelenleg folyamatban van: Napsugár és a Micimackó Óvoda. A Beruházási Iroda kooperatív módon, műszaki javaslatokkal segíti a folyamatot, azoknál az intézményeknél, ahol erre igény van. A szakirányú kérdésekben segítséget nyújtunk.

**Energetikai monitoring rendszer:** A Panda adatgyűjtő rendszerrel kapcsolatban, 6 video/telefonkonferencia zajlott november hónapban. Ebből 2 fejlesztői, 2 marketing, 2 pedig értékelő céllal történt. Az értékelés és a visszajelzések alapján a Beruházási Iroda energetikusa elvégezte az idei év összes rendszerhez kapcsolódó feladatát. A rendszer hatékonyságának növekedése egyértelműen látszik a visszajelzésekből. A rendszer kezelése, fejlesztése a továbbiakban is folytatódik, mivel számos területen még beavatkozás szükséges a kollégánk részéről is. Az egyes rendszerkapcsolati pontok miatt decemberben kontaktlista frissítést kezdeményezte az iroda, mely várhatóan a januári hónapban lesz végleges. A Panda adatgyűjtő rendszer szerves részét képezi a jelenleg kialakítás alatt álló egységes energia monitoring rendszernek. Az egységes rendszer lehetővé fogja tenni az adatgyűjtő rendszerben tárolt létesítmények egységes módú összehasonlíthatóságát. Ez jelenleg fejlesztés és tervezési szakaszban jár. Az energetikus kolléga javaslatot tett az egységes keretrendszer kialakítására. Az Fenntarthatósági és Klímastratégiai Szakmai Bizottság számára előterjesztés, a Panda adatgyűjtő rendszer fejlesztői számára pedig műszaki iránymutatás formában. Az EgTM (energiagazdálkodási teljesítménymutató) bevezetését a kolléga megkezdte.

* Párhuzamosan megkezdte az iroda a vonatkozó idősoros grafikonok munkaterületeinek „programozását” az EON távleolvasási portálán. A cél, a napi nyomon követhetőség kialakítása, a teljesítmények, az induktív és kapacitív veszteségek mértékének folyamatos monitorozása. (Folyamat státusza: 95%)
* A Magyar Energetikai és Közmű-szabályozási Hivatal (MEKH) értesítést küldött arról, hogy a kötelező közintézményi energiahatékonysági feladatok ellátását a MEKH támogatja azzal, hogy biztosítja a NEH Információs Rendszert (NEHIR) és az online energetikai adatgyűjtő rendszert, az Energy Management Information System-et (EMIS). Az adatszolgáltatási kötelezettségeiket a közintézmények e két rendszer használatával teljesíthetik. Erre vonatkozóan a Beruházási Iroda értesítette a közintézmények vezetőit és kérte a két rendszerhez való csatlakozást.

**Energiahatékonysági Kötelezettségi Rendszer (EKR), megtakarítás:** Már átvizsgálta az iroda a 2021, 2022, 2023 év fogyasztási adatainak jelentős részét. Számítások, elemzések alapján meghatározta az adattömböt, melyet érdemes lenne a rendszerben kezelni. Kérésre, az adattömbök bővítése 2 munkanapon belül megtörtént. (6 táblázat, 482 db cella.). Az iroda a rábízott feladatot teljesítette. Az idei évre vonatkozóan, az EKR adta lehetőségek korlátozottak, ennek oka a megváltozott energiajogi környezet.

**Just Climate projekt:** A megbeszéléseken folyamatos a jelenlét, az energetikus aktívan közreműködik ezeken. Sikeresen lezajlottak a workshopok. Az előkészületekben, valamint a körforgás, közlekedés, energetika csoportban, mint műszaki/energetikai szakértő aktívan részt vett az iroda munkatársa. A soron következő egyeztetés megtörtént. Az ABUD Mérnökiroda összerakta egy mappába az eddig elkészült feljegyzéseket, valamint egy aláírandó dokumentumot az érdekelt felek további részvételét illetően. Az energetikus kolléga tevékenyen részt vett a dokumentumok átnézésében, véleményezésében és a kapcsolódó videokonferenciákon is. A projekt záródokumentációja elkészült, mely jelentős háttérmunkát igényelt. A projekttel kapcsolatban, „A SECAP-tól a városi klímaszerződésig” címmel hirdettek egy webináriumot, melyen több önkormányzat és civilszervezet volt jelen. A Klímabarát Települések Szövetsége és az ABUD Mérnökiroda által szervezett eseményen részt vett az iroda energetikus munkatársa is.

**Lekötött teljesítmények felülvizsgálata, optimalizálás:** Megtörtént a lekötött teljesítmények felülvizsgálata. A statikus számítási módszer alkalmazása befejeződött. Dinamikus lekötött teljesítmény meghatározása szükséges. A hálózathasználati szerződések megérkeztek az elosztótól. Az érintett ingatlanok műszaki dokumentumainak felülvizsgálata folyamatban van.

* Első körben megtörtént az Agora és a Savaria Mozi lekötött teljesítményének módosítása, melyben az iroda munkatársa jelentős szerepet vállalt.
* A második körben: M8. FHO-F,GYFOG-FÜ. (Egészségügyi alapellátó, Markusovszky L. u. 8.), POD: HU000110F11-U-ONK-SZHELY-MARKUSOV volt. A GESZ műszakis kollégájának bevonása megtörtént. A módosítási kérelem határidőre elkészült. A módosított hálózathasználati szerződés megérkezett az elosztótól, a költségmegtakarítás 2024. november 1-jétől folyamatos.
* Harmadik módosítási körben: POD azonosító: HU000110F11-U-SAVARIA-MUSEUM-SZOM, mely a Smidt Múzeumhoz tartozik. A benyújtás határideje 2024. 11. 30. Az energetikus elkészítette a szükséges kalkulációkat és elküldte javaslatát az illetékes gazdálkodó szervezetnek. (A dokumentum benyújtása megtörtént az elosztó felé.)
* Negyedik módosítási kör, mely a következő fogyasztási helyeket tartalmazza: HU000110F11-U-BOLCSODE-SZHEL-VACI, HU000110F11-U-POG-MEST-HIV-SZHELY, HU000110F11-U-ONKORMANYZAT-SZHELY, HU000110F11-U-ONKORM-SZHELY-RAK--, HU000110F11-U-MUZEUMOK-IG-SZHELY-, HU000110F11-U-VASM-MUZ-SZHELY-PA-. A Százszorszép Bölcsőde (HU000110F11-U-BOLCSODE-SZHEL-VACI), SZMJV Polgármesteri Hivatal Kossuth L. u. 1-3. és 7. (HU000110F11-U-POG-MEST-HIV-SZHELY, HU000110F11-U-ONKORMANYZAT-SZHELY), a lekötött teljesítmény csökkentése problémamentesen lezajlott, a módosított hálózathasználati szerződés megérkezett, az iroda energetikusa ellenőrizte.
* Az ötödik körben a következő fogyasztási helyek kerülnek felülvizsgálatra: HU000110F11-U-VASARCSARNOK-SZHELY, HU000110F11-U-ONKORMANYZ-SZHELY--, HU000110F11-U-KEPTAR-SZOMBATHELY-, HU000110F11-U-BERZSENYI-KONYVTAR-

A **Kommunális Iroda** ellátja, a közutak, közterületek, a csapadékvíz-elvezetés üzemeltetésével és fenntartásával, a köztisztasággal, az e-közműegyeztetéssel, lakossági bejelentésekkel kapcsolatos feladatokat.

Fentiek alapján *2024. december 5. és 2025. január 14.* napja közti időszakban az ***iktatott ügyek száma 379 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása, útcsatlakozások kialakítása, rendezvények) 200 db,
* úthiba 48 db,
* behajtási engedély 57 db,
* telephely igazolások 12 db,
* csapadékvíz-elvezetés 1 db,
* a köztisztaság 33 db,
* az e-közműegyeztetés a 0 db,
* egyéb 28 db.

Állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., Vasi Flóra Kft., Szkendó Kft.)

A SZOVA NZrt. 2024. november 11-től a téli készenlétet elrendelte, amennyiben szükséges a következő időszakban a síkosságmentesítést és a hóeltakarítást elvégzi.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. Közlekedési táblák kihelyezése és cseréje, valamint forgalomkorlátozó eszközök kihelyezése folyamatosan történik.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, javítása, valamint a város területén lévő zárt csapadékcsatorna és víznyelő mosatása megrendelések alapján folyamatosan zajlik a város egész területére kiterjedően.

SZMJV Önkormányzata kezelésében lévő hidak éves vizsgálatára és hídszemlére vonatkozó szerződés aláírásra került.

A 2025. évi közösségi közlekedés menetrend módosítása miatt szükségessé vált új buszmegállóhelyek kialakítása megkezdődött.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az iroda felé.

A **Környezetvédelmi Iroda** vezetője az alábbiakról tájékoztatott:

Az iroda 2024. október 11-étől ellátja - többek között - a parkfenntartással, a fakivágással, a játszóterek, szökőkutak, fizetőparkolók üzemeltetésével, a közvilágítással, a helyi közösségi közlekedéssel, a közterület-használati engedélyek kiadásával, a köztemetők fenntartásával, a kéményseprőipari közszolgáltatással, a nem közművel összegyűjtött háztartási szennyvíz begyűjtésével, tűzivíztározók időszakos ellenőrzésével, a rágcsálóirtással, a zajvédelemmel, a szárazelem gyűjtéssel, a természetvédelmi szakhatósági megkeresésekkel, a víz- és szennyvízrekonstrukcióval, vízgazdálkodással, valamint a Környezetvédelmi Iroda hatáskörébe tartozó lakossági bejelentésekkel kapcsolatos feladatokat.

A Szombathelyi Parkfenntartási Kft. (SZOMPARK Kft.) a parkfenntartási feladatokat, mint parkok takarítását, balesetveszélyes fák kivágását, virágágyások ápolását, fűnyírást, szökőkutak üzemeltetését a városi kertész közreműködésével folyamatosan végzi.

A Szombathelyi Polgárok Kútja teljeskörű felújításához az árajánlatok beérkeztek, a medence átépítésére várja az iroda a megfelelő ajánlatot. A csövek víztartási próbája megtörtént.

Az Éhen Gyula téri esőkert talaj- és csapadékvízelvezetési munkái és a talajfeltöltés elkészültek. Az évelők beültetése is megtörtént, még a kavicsmulcs terítése szükséges.

Az őszi fapótlás befejeződött. A téli metszési terv összeállítása a SZOMPARK Kft.-vel együttműködésben elkészült.

Az elmúlt hónapokban történt nagyobb viharkárok által bekövetkezett fakidőlés, ágletörés okozta kárügyek elbírálása zajlik. A Brenner-parkban egy hatalmas bükkfa fél koronája leszakadt, amely két fitneszezközben is jelentős kárt okozott. A kártérítési eljárás folyamatban van.

SZMJV Önkormányzatának közvilágítási szerződése 2024. év végén lejárt. A 2025. évre vonatkozó villamosenergia beszerzési eljárás központosított beszerzés keretében, négy részajánlati részben került lebonyolításra. Az iroda a műszaki adatokat szolgáltatta a közbeszerzés lebonyolításában, és a fogyasztásra irányuló költségkalkulációt folyamatosan végzi. A szerződés a nyertes vállalkozóval, az MVM Next Energiakereskedelmi Zrt.-vel aláírásra került.

A lakossági és képviselői közvilágítási bejelentések kezelése és a hibaelhárítás megrendelése, valamint a számlázással kapcsolatos ügyintézés az irodán folyamatos.

A BLAGUSS Agora Hungary Kft. - helyi közösségi közlekedési - 2025. évre vonatkozó menetrendjének, jegy- és bérletárainak módosítását a Közgyűlés decemberben külön napirendi pontként tárgyalta. A szerződésmódosítás 2024. december 20. napján mindkét fél részéről aláírásra került. Az új menetrend 2025. február 1-jétől kerül bevezetésre, majd a képviselők a menetrend módosítására vonatkozó javaslataikat május 31-éig tehetik meg.

A Magyar Energetikai és Közmű-szabályozási Hivatal által jóváhagyott Gördülő Fejlesztési Tervben szereplő, valamint ún. havaria jellegű megrendelések megküldése a Vasivíz Zrt. felé folyamatos. Az elvégzett munkák teljesítését az iroda helyszínen is ellenőrzi.

A lakossági bejelentésekre reagálva a közterületi rágcsálóirtás megrendelése folyamatos. A munkára kötött vállalkozói szerződés 2024-ben lejárt, ezért elindította az iroda a vállalkozó versenyszabályzat szerinti beszerzését a következő évekre vonatkozóan, amelynek nyertese a Rágcsávók Kft. lett. Szombathely város lakott területeit érintő 2025., 2026. és 2027. évi átfogó és eseti rágcsálóirtási munkákra a szerződés aláírásra került.

A Környezetvédelmi Iroda hatósági eljárást folytatott le fakivágási, közterület-használati, zajvédelmi ügyekben, valamint helyi természetvédelmi végzéseket adott ki a város közigazgatási területén induló beruházásokra vonatkozóan. Több panasz elbírálása is folyamatban van zajterheléssel kapcsolatos ügyekben. Az Uránia udvari szórakozóhelyek üzemeltetőit, a lakókat, önkormányzati képviselőket és a hatóságokat is bevonva, közös erővel próbálja az Önkormányzat megszüntetni az utóbbi időben megnövekedett lakossági panaszokat.

A Fenntarthatósági és Klímastratégiai Szakmai Bizottság működésével kapcsolatos mindennemű feladatot a Környezetvédelmi Iroda látja el.

**A Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 427 db iktatott ügyirat keletkezett az irodán.

Az iroda a **vagyongazdálkodási feladatkörében** gondoskodott a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése volt. A sikeres pályázatot követően az iroda elkészítette az adásvételi szerződéseket, gondoskodott az ingatlan-nyilvántartással kapcsolatos feladatok ellátásáról, eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálta, amennyiben a vagyon értékesítése lehetséges volt, úgy megtette a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása).

Az iroda elkészítette a határozatlan idejű bérleti szerződéssel rendelkező önkormányzati bérlakásokban élők felé címzett vételi szándék felmérésével kapcsolatos leveleket, 291 db lakásra vonatkozóan került megküldésre a levél, a szándéknyilatkozatok visszaküldési határideje 2025. január 31. Az iroda munkatársai a telefonos, valamint írásbeli megkeresésekre tájékoztatást nyújtottak az ügyfeleknek. A beszámoló elkészítéséig 22 bérlő jelezte vételi szándékát.

A Sárdi-éri utca projekt megvalósításához szükséges, hogy a terület önkormányzati tulajdonban legyen, ezért az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése). A december 19-i közgyűlésen hozott döntések végrehajtásra kerültek.

A Haladás 1919 Kft.-ben fennálló 100 %-os üzletrészét az Önkormányzat felosztotta, és 1-1 % arányú üzletrészt a HVSE és a Viktória FC részére értékesített, az ehhez kapcsolódó cégeljárás lefolytatásra került.

Az iroda elkészítette a beérkezett kérelmek alapján az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat. Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről. Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről. Az év végén lejáró ingyenes használatba adási megállapodások a közgyűlési döntéseknek megfelelően meghosszabbításra kerültek.

Az iroda elkészítette a hatáskörébe tartozó közgyűlési, bizottsági előterjesztéseket és polgármesteri döntéseket.

A Vagyongazdálkodási és Városfejlesztési Iroda vezetője az alábbi tájékoztatást adta a **városfejlesztési feladatkörben** végzett munkáról:

A **,,Szent Márton Lovas Sport, Hagyományőrző és Rendezvényközpont fejlesztésének előkészítése”** MVP projekt záró beszámoló 2. hiánypótlásának benyújtása megtörtént.

A „**Szombathely Fedett Uszoda és Termálfürdő fejlesztésének előkészítése**” MVP projekt záró beszámolójának ellenőrzéséhez a Miniszterelnökség a záró beszámoló anyagának digitalizált megküldését kérte, ami megtörtént.

A 1625/2021. (IX.3.) Korm. határozat értelmében Szombathely Megyei Jogú Város 905.000.000.- Ft összegű vissza nem térítendő támogatása (**BM támogatás**)záró beszámolójának első hiánypótlása MÁK felé benyújtásra került.

A Horizon 2020-as **JUSTNature** projektben vállalkozók bevonásával megvalósult egy műhelymunka, aminek célja egy lakossági kampány vagy rendezvény megtervezése volt arról, hogy a klímaváltozás miatt hogyan érdemes kiválasztani és gondozni az ültetett dísz- és haszonnövényeinket. Folyamatban van a Sziszekkel folytatandó testvérvárosi eszmecsere 3. állomásának előkészítése, és tervben van további forgalomszámláló szenzorok beszerzése. Továbbfejlesztés alatt van a város digitális modellje is. Elvállalta az iroda a 7. projekttalálkozó megszervezését Szombathelyen, 2025. tavaszán.

A **JustClimate** projekt megvalósítása az ABUD Mérnökirodával partnerségben történt. A nyár folyamán több KlímaPlatform workshop került megrendezésre – 2024. június 13-án a második, 2024. július 10-én a harmadik, 2024 augusztus 6-án pedig a negyedik workshop –, ahol Szombathely jelentősebb vállalatainak, intézményeinek képviselői vettek részt annak érdekében, hogy 2024. ősz elejére az összegyűjtött eredményekből elkészüljön a Városi Klímaszerződés tervezete. A projekt 2024. október 15-én fejeződött be, a záró szakmai beszámoló 2024. november 13-án került benyújtásra, melyet a támogató 2024. november 27-én jóváhagyott. 60 napon belül várható a fennmaradó támogatási összeg megérkezése.

Az Interreg Europe **OD4GROWTH** projekt 4. szemeszterével kapcsolatos tevékenységek folytatódnak. Jelenleg a projektben potenciálisan létrejövő pilot tevékenység feltérképezése és a vezető partnernek való prezentálása, további jó gyakorlatok összegyűjtése és beküldése az Interreg platformra elbírálásra, valamint az online oktatási anyaghoz kapcsolódó kérdőív összeállítása van folyamatban.

Az **European Urban Initiative City to City Exchanges** projekt lezárásához szükséges dokumentumok leadásra kerültek, az iroda vár az elbírálásra és a támogatási összeg megküldésére.

A **Horizon Europe WeGenerate** projekt tanulmányútja 2024. december 2-5. között került megrendezésre Cascaisban, Portugáliában. A korábban megtartott tanulmányúttal kapcsolatos dokumentumok leadásra kerültek az elbíráló szervezet számára, az iroda vár a visszajelzésre és a támogatás beérkezésére.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kiviteli munkái, az eszközök leszállítása és a használatba vételi engedély kiadása 2024. decemberében megtörtént. A bölcsőde a tervezett időpontban (2024. december 16.) megnyitott. A projekt zárása, a beszámolók elkészítése folyamatban van.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt záró kifizetési igénylése és beszámolója jóváhagyásra került, a projekt 2024. október 17. napján fenntartási időszakba került. A projekt vízjogi üzemeltetési engedélyének beszerzési határideje 2025. október 16., melyet legkésőbb 2025. október 31-ig az 1. sz projektfenntartási jelentés mellékleteként Támogató részére meg kell küldeni.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Tanulmányok elkészítésére indikatív ajánlatok rendelkezésre állnak. A Támogatási Szerződés 4. számú módosítása iránti kérelem 2024. decemberében benyújtásra került.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** című projekt esetében a Támogató 2024. november 4-én elfogadta a Támogatási Szerződés módosítását, amely a projekt indikátorainak változására vonatkozott.

Az Interreg CE **Green LaMiS projektben** folytatódik a két kiválasztott önkormányzati szolgáltatóval az együttműködés, a lehetséges eszközhasználati beavatkozások feltérképezése. Folytatódnak a rendszeres havi online egyeztetések, és benyújtásra került az első beszámolási időszak jelentése.

A Leccoval közös Customised Energy (**C-ENERGY**) projekt megvalósítása során a diákcsoportokban folyik a munka. A versenyfeladatok készítése folyamatos, ezek véghatárideje 2025. április 11. A harmadik utazás a 2025. május 19-25-i héten lesz, az időpont pontosítása folyamatban van. Az utazáson diákok és kísérő felnőttek, valamint szakmai partnerek egyaránt részt vesznek.

TOP Plusz **„Parkolási infrastruktúra és zöldfelületfejlesztés a Derkovits városrészen”** című projekt pályázati anyagának pontosítása és kiegészítése szükséges a Zöldinfrastruktúra Tervzsűri I. körös véleményezése alapján.

TOP Plusz **„Sárdi-éri iparterület fejlesztése, kivezető út építése”** című projektre vonatkozóan a támogatási kérelem 2024. október 11-én benyújtásra került, a támogatási kérelem hiánypótlása 2024. november 5-én megtörtént. 2024. november 8-án a Támogató értesítést küldött a jogosultsági feltételek teljesítéséről, ezzel egyidejűleg megkezdte a támogatási kérelem tartalmi értékelését.

TOP Plusz **„Szociális alapszolgáltatások fejlesztése”** című projekt esetén a Pozsony utcában történő szociális ellátórendszer fejlesztése a feladat. A megalapozó dokumentum elkészült. A támogatási kérelem benyújtásra került. 2024. szeptember 18-án a Támogató értesítést küldött a jogosultsági feltételek teljesítéséről, ezzel egyidejűleg megkezdte a támogatási kérelem tartalmi értékelését.

A NetZeroCities program 20 hónapos tudásátadási programjába beválasztották Szombathelyt, Pilot városai Pécs és Miskolc. Mivel nem sikerült második tanuló várost találni, 2025. januárban megkezdődik a partnerek közötti munka az NZC program képviselőjének irányításával.

Az **ANTI-addict** – **„Közös drogprevenciós tevékenységek és stratégiai együttműködés megvalósítása az osztrák-magyar határtérségben”** elnevezésű pályázat az INTERREG VI-A Ausztria-Magyarország Program keretében 2024. november 7-én benyújtásra került. A támogatói döntés várható dátuma 2025. március.

A **TOP Plusz-3.4.1-23 kódszámú**, “Fenntartható humán infrastruktúra” című pályázati felhívásra vonatkozóan a támogatási kérelmek benyújtásra kerültek.

1. Bölcsődék fejlesztése Szombathelyen
2. Egészségügyi alapellátás fejlesztése
3. Gyermekjóléti és szociális alapszolgáltatások fejlesztése
4. Óvodai fejlesztések Szombathelyen
5. Szociális alapszolgáltatások minőségi fejlesztése

Előkészítés alatt áll egy projektfejlesztés a Vízügyi Igazgatósággal a várhatóan hamarosan megjelenő KEHOP Plusz 2.1.1 felhívásra. A célterület a Perint patak déli szakasza, ami a felhívás részleteinek megismerését követően módosulhat.

**Az Informatikai Iroda** tevékenységéről az alábbi tájékoztatást adta az iroda vezetője:

* napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot;
* ellátta az üzemeltetési, valamint az elektronikus ügyintézéssel kapcsolatos feladatokat;
* az ügyintézők részére rendszeres informatikai támogatást biztosított a napi feladatok során;
* gondoskodott a hivatali kapuval kapcsolatos adminisztrációs feladatok végrehajtásáról;
* elvégezte a szükséges adatarchiválásokat, továbbá az adatmentéseket;
* közreműködött az önkormányzati rendeletek elektronikus közzétételében;
* az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét;
* felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A beszámolási időszakban befejeződött a Savaria Szimfonikus Zenekarnál a 2021-2023. gazdasági évekre vonatkozó költségvetési gazdálkodás szabályszerűségének vizsgálata. Ezen vizsgálat elvégzésével a 2024. évre tervezett ellenőrzések teljes-körűen lefolytatásra kerültek.

A 2025. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2024. novemberi ülésén fogadta el.

Az iroda a jóváhagyott felügyeleti tervnek megfelelően 2025. januárban új vizsgálatokat indított el a Szombathelyi Aréna Óvodában, a Szombathelyi Barátság Óvodában és a Szombathelyi Hétszínvirág Óvodában az intézmények pénzkezelési tevékenységének vizsgálata tárgyában.

A vizsgálatok várhatóan február közepén fejeződnek be.

A **Gondnoksági Iroda** az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

Az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* Közterület–felügyelet Kossuth u. 11. számú ingatlanba költöztetéséhez az előkészületek folytatódtak;
* 2024. évi Szombathelyi Adventi vásár zárásához szükséges adminisztratív és technikai munkák befejeződtek;
* Hivatal épületében számos iroda felújítása december végéig megtörtént;
* önkormányzati intézmények és a Hivatal eszközeinek, berendezéseinek elhelyezése, tárolása céljából pályázat kiírását követően a szerződések megkötésre kerültek 2025. évre,
* tűz és munkavédelem szolgáltatás ellátására a pályázat kiírása megtörtént.

Kérem a Tisztelt Közgyűlést tájékoztatóm elfogadására.

**Szombathely, 2025. január „ ”**

 **/: Dr. Károlyi Ákos :/**

**HATÁROZATI JAVASLAT**

**….…/2025. (I.30.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal